CELEX: 32021R0521
Language: el
Date: 2021-03-24 00:00:00
Title: Εκτελεστικός κανονισμός (ΕΕ) 2021/521 της Επιτροπής της 24ης Μαρτίου 2021 για τον καθορισμό ειδικών ρυθμίσεων σχετικά με τον μηχανισμό εξάρτησης της εξαγωγής ορισμένων προϊόντων από την προϋπόθεση της προσκόμισης άδειας εξαγωγής

25.3.2021   
               
               
                  EL
               
               
                  Επίσημη Εφημερίδα της Ευρωπαϊκής Ένωσης
               
               
                  L 104/52
               
            
         ΕΚΤΕΛΕΣΤΙΚΟΣ ΚΑΝΟΝΙΣΜΟΣ (ΕΕ) 2021/521 ΤΗΣ ΕΠΙΤΡΟΠΗΣ
         της 24ης Μαρτίου 2021
         για τον καθορισμό ειδικών ρυθμίσεων σχετικά με τον μηχανισμό εξάρτησης της εξαγωγής ορισμένων προϊόντων από την προϋπόθεση της προσκόμισης άδειας εξαγωγής
         Η ΕΥΡΩΠΑΪΚΗ ΕΠΙΤΡΟΠΗ,
         Έχοντας υπόψη τη Συνθήκη για τη λειτουργία της Ευρωπαϊκής Ένωσης,
         Έχοντας υπόψη τον κανονισμό (ΕΕ) 2015/479 του Ευρωπαϊκού Κοινοβουλίου και του Συμβουλίου, της 11ης Μαρτίου 2015, περί κοινού καθεστώτος εξαγωγών (1), και ιδίως το άρθρο 5,
         Εκτιμώντας τα ακόλουθα:
         
                     (1)
                  
                  
                     Στις 30 Ιανουαρίου 2021 η Επιτροπή εξέδωσε τον εκτελεστικό κανονισμό (ΕΕ) 2021/111 της Επιτροπής (2), για την εξάρτηση της εξαγωγής εμβολίων COVID-19 καθώς και δραστικών ουσιών, συμπεριλαμβανομένων των κύριων τραπεζών κυττάρων και των τραπεζών κυττάρων εργασίας, που χρησιμοποιούνται για την παρασκευή των εμβολίων αυτών, από την προϋπόθεση της προσκόμισης άδειας εξαγωγής, σύμφωνα με το άρθρο 5 του κανονισμού (ΕΕ) 2015/479. Στο τέλος της περιόδου των έξι εβδομάδων από την ημερομηνία έναρξης ισχύος των εν λόγω μέτρων, η Επιτροπή εξέδωσε τον εκτελεστικό κανονισμό (ΕΕ) 2021/442 (3), με τον οποίο η εξαγωγή των ίδιων προϊόντων υπόκειται σε άδεια εξαγωγής έως τις 30 Ιουνίου 2021, σύμφωνα με το άρθρο 6 του κανονισμού (ΕΕ) 2015/479.
                  
               
                     (2)
                  
                  
                     Η παγκόσμια έλλειψη προσφοράς εμβολίων κατά της νόσου COVID-19 εξακολουθεί να υφίσταται και μάλιστα αυξάνεται λόγω των καθυστερήσεων στην παραγωγή.
                  
               
                     (3)
                  
                  
                     Σύμφωνα με τον εκτελεστικό κανονισμό (ΕΕ) 2021/442, τα κράτη μέλη αρνούνται τη χορήγηση αδειών εξαγωγής όταν οι σχετικές εξαγωγές συνιστούν απειλή για την εκτέλεση των συμφωνιών προαγοράς (APA) μεταξύ της Ένωσης και των παρασκευαστών εμβολίων, λόγω του όγκου των εξαγωγών ή άλλων σχετικών περιστάσεων, όπως η ποσότητα των εμβολίων που παραδίδονται στην Ένωση κατά τον χρόνο υποβολής της αίτησης.
                  
               
                     (4)
                  
                  
                     Εξακολουθεί να υπάρχει έλλειψη διαφάνειας, καθώς και συνεχιζόμενοι περιορισμοί στην παραγωγή εμβολίων κατά της νόσου COVID-19 και καθυστερήσεις στην παράδοσή τους στην Ένωση, γεγονός που ενδέχεται να συνιστά απειλή για την ασφάλεια του εφοδιασμού εντός της Ένωσης με τα εμπορεύματα που καλύπτονται από τον εκτελεστικό κανονισμό (ΕΕ) 2021/442. Συνεπώς, θα πρέπει να λαμβάνονται υπόψη επίσης πρόσθετα στοιχεία όταν αποφασίζεται η χορήγηση ή η άρνηση χορήγησης άδειας εξαγωγής.
                  
               
                     (5)
                  
                  
                     Οι πληροφορίες που συγκέντρωσε η Επιτροπή μέσω του μηχανισμού αδειών εξαγωγής, ο οποίος θεσπίστηκε με τον εκτελεστικό κανονισμό (ΕΕ) 2021/111 και συνεχίστηκε με τον εκτελεστικό κανονισμό (ΕΕ) 2021/442, και από τελωνειακά δεδομένα, έδειξαν ότι οι εξαγωγές που υπόκεινται στον μηχανισμό αδειοδότησης μπορούν να διοχετεύονται μέσω χωρών που μέχρι στιγμής εξαιρούνταν από την απαίτηση άδειας εξαγωγής, γεγονός που δεν επιτρέπει το απαιτούμενο επίπεδο διαφάνειας. Ως εκ τούτου, οι εξαιρέσεις αυτές θα πρέπει να ανασταλούν προσωρινά.
                  
               
                     (6)
                  
                  
                     Η εξαίρεση θα πρέπει να διατηρηθεί για ορισμένες από τις χώρες και τα εδάφη που αναφέρονται στο άρθρο 1 παράγραφος 9 στοιχείο α) του εκτελεστικού κανονισμού (ΕΕ) 2021/442, ιδίως εκείνες τις χώρες και τα εδάφη που έχουν ιδιαίτερη εξάρτηση από τις μητροπολιτικές αλυσίδες εφοδιασμού των κρατών μελών με τα οποία συνδέονται ή από τις αλυσίδες εφοδιασμού γειτονικών κρατών μελών, αντίστοιχα.
                  
               
                     (7)
                  
                  
                     Οι πληροφορίες που αναφέρονται στην αιτιολογική σκέψη 5 έδειξαν, επίσης, ότι οι ενωσιακοί παρασκευαστές έχουν εξαγάγει μεγάλες ποσότητες εμπορευμάτων που καλύπτονται από τον μηχανισμό αδειοδότησης εξαγωγής σε χώρες που διαθέτουν οι ίδιες μεγάλη παραγωγική ικανότητα, ενώ οι εν λόγω χώρες περιορίζουν τις εξαγωγές τους στην Ένωση, είτε βάσει νόμου είτε μέσω συμβατικών ή άλλων ρυθμίσεων που έχουν συναφθεί με παρασκευαστές εμβολίων που είναι εγκατεστημένοι στην επικράτειά τους. Η ανισορροπία αυτή οδηγεί σε ελλείψεις ως προς την προσφορά εντός της Ένωσης.
                  
               
                     (8)
                  
                  
                     Επιπλέον, οι ίδιες πληροφορίες έδειξαν ότι ενωσιακοί παρασκευαστές έχουν εξαγάγει μεγάλες ποσότητες εμπορευμάτων που καλύπτονται από τον μηχανισμό αδειοδότησης εξαγωγής σε ορισμένες χώρες χωρίς παραγωγική ικανότητα, οι οποίες όμως έχουν υψηλότερο ποσοστό εμβολιασμού από την Ένωση ή στις οποίες η τρέχουσα επιδημιολογική κατάσταση είναι λιγότερο σοβαρή από ό,τι στην Ένωση. Επομένως, οι εξαγωγές προς τις χώρες αυτές ενδέχεται να απειλήσουν την ασφάλεια του εφοδιασμού εντός της Ένωσης.
                  
               
                     (9)
                  
                  
                     Τα κράτη μέλη θα πρέπει να απορρίπτουν τις άδειες εξαγωγής αναλόγως.
                  
               
                     (10)
                  
                  
                     Η Επιτροπή θα πρέπει να λαμβάνει υπόψη τα ίδια πρόσθετα στοιχεία, όταν διενεργεί την αξιολόγηση του σχεδίου απόφασης που κοινοποιείται από την αρμόδια αρχή του κράτους μέλους σύμφωνα με το άρθρο 2 παράγραφος 4 του εκτελεστικού κανονισμού (ΕΕ) 2021/442.
                  
               
                     (11)
                  
                  
                     Λόγω του επείγοντος χαρακτήρα της κατάστασης, τα μέτρα που προβλέπονται στον παρόντα κανονισμό θα πρέπει να ληφθούν σύμφωνα με το άρθρο 3 παράγραφος 3 του κανονισμού (ΕΕ) 2015/479.
                  
               
                     (12)
                  
                  
                     Ο παρών κανονισμός αρχίζει να ισχύει αμέσως. Σύμφωνα με το άρθρο 5 παράγραφος 5 του κανονισμού (ΕΕ) 2015/479, τα μέτρα που προβλέπονται στον παρόντα κανονισμό θα πρέπει να εφαρμοστούν επί έξι εβδομάδες,
                  
               ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
         
            Άρθρο 1
            Η εφαρμογή του άρθρου 1 παράγραφος 9 στοιχείο α) του εκτελεστικού κανονισμού (ΕΕ) 2021/442 αναστέλλεται.
            Ωστόσο, η αναστολή δεν ισχύει για τις ακόλουθες χώρες και εδάφη:
            
                        —
                     
                     
                        την Ανδόρα,
                     
                  
                        —
                     
                     
                        τις Φερόες Νήσους,
                     
                  
                        —
                     
                     
                        τον Άγιο Μαρίνο,
                     
                  
                        —
                     
                     
                        την Πόλη του Βατικανού,
                     
                  
                        —
                     
                     
                        τις υπερπόντιες χώρες και εδάφη που απαριθμούνται στο παράρτημα II της Συνθήκης για τη λειτουργία της Ευρωπαϊκής Ένωσης,
                     
                  
                        —
                     
                     
                        το Μπίζινγκεν,
                     
                  
                        —
                     
                     
                        την Ελιγολάνδη,
                     
                  
                        —
                     
                     
                        το Λιβίνιο,
                     
                  
                        —
                     
                     
                        τη Θέουτα και Μελίγια.
                     
                  
         
            Άρθρο 2
            
               1.   Η αρμόδια αρχή κράτους μέλους χορηγεί άδεια εξαγωγής που ζητείται σύμφωνα με τον εκτελεστικό κανονισμό (ΕΕ) 2021/442, υπό τον όρο ότι:
               
                           α)
                        
                        
                           η άδεια εξαγωγής πληροί τον όρο του άρθρου 1 παράγραφος 7 του εκτελεστικού κανονισμού (ΕΕ) 2021/442·
                        
                     
                           β)
                        
                        
                           η άδεια δεν συνιστά κατ’ άλλον τρόπο απειλή για την ασφάλεια του εφοδιασμού εντός της Ένωσης με τα εμπορεύματα που καλύπτονται από τον εκτελεστικό κανονισμό (ΕΕ) 2021/442.
                        
                     
            
               2.   Για να διαπιστωθεί κατά πόσον ικανοποιείται η προϋπόθεση της παραγράφου 1 στοιχείο β), η αρμόδια αρχή του κράτους μέλους αξιολογεί τους ακόλουθους παράγοντες:
               
                           α)
                        
                        
                           κατά πόσον η χώρα προορισμού της εξαγωγής περιορίζει τις δικές της εξαγωγές στην Ένωση εμπορευμάτων που καλύπτονται από τον εκτελεστικό κανονισμό (ΕΕ) 2021/442 ή των πρώτων υλών από τις οποίες αυτά παράγονται, είτε διά νόμου είτε με οποιοδήποτε άλλο μέσο, συμπεριλαμβανομένης της σύναψης συμβατικών ρυθμίσεων με τους παρασκευαστές των εν λόγω εμπορευμάτων·
                        
                     
                           β)
                        
                        
                           τις σχετικές συνθήκες που επικρατούν στη χώρα προορισμού της εξαγωγής, συμπεριλαμβανομένης της επιδημιολογικής κατάστασης, του ποσοστού εμβολιασμού και της υπάρχουσας διαθεσιμότητας των εμπορευμάτων που καλύπτονται από τον εκτελεστικό κανονισμό (ΕΕ) 2021/442.
                        
                     
            
               3.   Όταν η Επιτροπή αξιολογεί το σχέδιο απόφασης που κοινοποιείται από την αρμόδια αρχή του κράτους μέλους σύμφωνα με το άρθρο 2 παράγραφος 4 του εκτελεστικού κανονισμού (ΕΕ) 2021/442, αξιολογεί επίσης κατά πόσον ικανοποιείται η προϋπόθεση της παραγράφου 1 στοιχείο β) του παρόντος άρθρου, λαμβάνοντας υπόψη τους παράγοντες που απαριθμούνται στην παράγραφο 2.
            
         
         
            Άρθρο 3
            Ο παρών κανονισμός αρχίζει να ισχύει την επομένη της ημέρας δημοσίευσής του στην Επίσημη Εφημερίδα της Ευρωπαϊκής Ένωσης.
            Εφαρμόζεται έως έξι εβδομάδες από την ημερομηνία έναρξης ισχύος του.
         
         
            Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
            Βρυξέλλες, 24 Μαρτίου 2021.
            
               
                  Για την Επιτροπή
               
               
                  Η Πρόεδρος
               
               Ursula VON DER LEYEN
            
         
         
            (1)  ΕΕ L 83 της 27.3.2015, σ. 34.
         
            (2)  Εκτελεστικός κανονισμός (ΕΕ) 2021/111 της Επιτροπής, της 29ης Ιανουαρίου 2021, για την εξάρτηση της εξαγωγής ορισμένων προϊόντων από την προϋπόθεση της προσκόμισης άδειας εξαγωγής (ΕΕ L 31 I της 30.1.2021, σ. 1).
         
            (3)  Εκτελεστικός κανονισμός (ΕΕ) 2021/442 της Επιτροπής, της 11ης Μαρτίου 2021, για την εξάρτηση της εξαγωγής ορισμένων προϊόντων από την προϋπόθεση της προσκόμισης άδειας εξαγωγής (ΕΕ L 85 της 12.3.2021, σ. 190).